สถานทูตไทยในนิวซีแลนด์ยังเตือนคนไทย
เอกอัครราชทูต ณ กรุงเวลลิงตัน เตือนคนไทยในนิวซีแลนด์ ยังคงต้องใช้ความระมัดระวังอย่างสูง เนื่องจาก สถานการณ์ยังอ่อนไหว และเผื่อเวลาเดินทางถึงสนามบินล่วงหน้า เพราะมีการตรวจเช็คผู้โดยสารอย่างละเอียดนายดนัย เมนะโพธิ เอกอัครราชทูต ณ กรุงเวลลิงตัน ออกประกาศฉบับที่ 4 เรื่องเหตุกราดยิงที่มัสยิดเมืองไคร้สท์เชิร์ช โดยย้ำเตือนให้คนไทยที่พำนักอยู่ในนิวซีแลนด์ และนักท่องเที่ยวชาวไทย ที่กำลังท่องเที่ยวอยู่ในนิวซีแลนด์ โดยเฉพาะ ที่เมืองไคร้สท์เชิร์ช ซึ่งสถานการณ์ยังมีความอ่อนไหว และมีระดับของภัยคุกคามการก่อการร้ายสูงอยู่ จึงขอให้ใช้ความระมัดระวังอย่างสูง ติดตามข่าวสารจากทางการของนิวซีแลนด์ รวมถึง ข่าวสารของสถานเอกอัครราชทูตในช่องทางโซเชียลมีเดียอย่างใกล้ชิด และปฏิบัติตามคำแนะนำของทางการนิวซีแลนด์อย่างเคร่งครัด หากพบเหตุต้องสงสัยขอให้แจ้งที่หมายเลขโทรศัพท์ 111 ในทันที และหากต้องการติดต่อสถานเอกอัครราชทูตฯ สามารถติดต่อได้ที่หมายเลขโทรศัพท์ฉุกเฉิน 021 896 292 ตลอด 24 ชั่วโมง สำหรับผู้ที่จะใช้บริการท่าอากาศยานเมืองไคร้สท์เชิร์ช ในช่วง 1-2 วันนี้ ขอให้เผื่อเวลาเดินทางไปถึงสนามบินล่วงหน้าให้มากขึ้น เนื่องจาก จะมีการตรวจเช็คผู้โดยสารก่อนขึ้นเครื่องทุกเที่ยวบินอย่างละเอียดกว่ามาตรการปกติ